**Club Esport Jove, per a la igualtat d’oportunitats en l’accés a l’esport**

**L’Ajuntament del Prat incentiva que els adolescents del Prat facin esport amb tarifes socials des de 20 euros a l’any**

***Mitjançant el programa Club Esport Jove, es pot accedir per 20 euros a l’any als principals centres esportius municipals de la ciutat, una de les tarifes més baixes d’arreu de Catalunya.***

***D’aquesta manera, l’Ajuntament del Prat vol frenar la caiguda de la pràctica esportiva durant l’adolescència, especialment entre les noies, detectada per estudi encarregat pel consistori.***

***Els joves de 12 a 18 anys poden accedir als equipaments esportius en les franges horàries amb menys afluència de públic, entre les 15 i les 18 h. Aquest curs, se’n beneficiaran 250 joves.***

L’Ajuntament del Prat de Llobregat **vol promoure l’esport durant l’adolescèn**cia, així com l’accés **en igualtat d’oportunitats** a les instal·lacions i activitats esportives de la ciutat. Mitjançant el programa [Club Esport Jove](http://www.elprat.cat/esports/esport-infants-i-joves/club-esport-jove), facilita tarifes socials perquè, a partir de 20 euros a l’any, els joves del Prat d’entre 12 i 18 anys puguin practicar exercici físic de forma regular.

La quota de 20 euros anuals permet **accedir durant tot el curs escolar als Centres Esportius Municipals (CEM)** Estruch i Sagnier entre les 15 i les 18 h, la franja horària amb menys afluència per part de la resta d’usuaris d’aquests equipaments. Cal tenir en compte que els alumnes d’ESO i Batxillerat fan horari intensiu de matins als instituts públics.

Als CEM, els joves podenpracticar exercici de forma lliure (futbol, frontó, piscina, sala de fitness, pista poliesportiva, rocòdrom...), o bé activitats dirigides. **Enguany, el programa ha ampliat les instal·lacions esportives disponibles** per als membres del club, ja que, fins el curs passat, podien accedir exclusivament al CEM Estruch. Durant aquest curs, els adolescents de 12 a 16 anys poden accedir a l’Estruch i els més grans (16-18) al Sagnier.

**També per primera vegada**, el programa contempla enguany la possibilitat de realitzar **activitats i tallers d’hípica, pàdel, skate o dances urbanes**, pagant una quota addicional 15 euros trimestrals.

A més, el Club Esport Jove preveu **excursions puntuals**, com ara el **bateig de mar, els recorreguts en bici a la platja, les sortides a la bolera, les activitats de senderisme, les esquiades, el patinatge sobre gel o la cursa noctura Chicke’ns Run...** Aquestes activitats també tenen un cost addicional, però sempre mantenint el criteri de preus reduïts que caracteritza el Club Esport Jove.

**El Club Esport Jove compta anualment amb prop de 250 participants**. L’objectiu és promoure que cada vegada més joves del Prat aprofitin aquesta oportunitat i practiquin esport amb més freqüència.

**Un programa per a la igualtat d'oportunitats en la pràctica esportiva**

El programa Club Esport Jove va néixer l’any 2014, després de detectar una **baixada en les inscripcions en les activitats esportives** que es feien als centres educatius, especialment a **l’ESO i al Batxillerat** i, de forma més acusada, entre les noies. Aquesta era una de les principals conclusions d’un estudi elaborat per iniciativa de l’Ajuntament del Prat de Llobregat. **Entre les possibles causes, l’estudi apuntava que l’oferta esportiva de la ciutat per a joves se centrava en el model federat** i en els circuits de competició i que mancava una oferta alternativa per a aquesta franja d’edat.

Front aquesta situació, **l’Ajuntament del Prat del Llobregat ha reforçat durant els darrers anys la seva política municipal per promoure la pràctica esportiva entre els infants i joves,** així com el treball en xarxa amb la resta d’agents esportius de la ciutat (centres educatius, centres esportius municipals, instal·lacions i entitats esportives privades...). D’aquí, neix la idea d’impulsar **Club Esport Jove**, amb les següents **línies d’actuació:** promoure **l’estil de vida saludable i la inclusió social** a través de l’esport, promoure **la igualtat d’oportunitats** i crear una oferta esportiva diversa, equilibrada i accessible, implantar un model d’aprenentatge de qualitat, incorporar **l’educació en valors** en l’àmbit esportiu (més enllà del recreatiu o competitiu) i donar suport tècnic, formatiu i tecnològic als agents esportius locals.

Per a més informació i inscripcions, es pot consultar el següent enllaç: <http://www.elprat.cat/esports/esport-infants-i-joves/club-esport-jove>

El Prat de Llobregat, 24 d’octubre de 2017